Lav et referat af nedenstående tekst:

Tekst:
I det centrale Hobro har Kriminalforsorgen lige nu et større kontor med omkring 70 medarbejdere ansat. Inde i det såkaldte områdekontor ledes og styres driften af en række institutioner i både Nord- og Midtjylland, mens også Hobro arrest har hjemme i bygningen. Lige nu har Kriminalforsorgen fire områdekontorer fordelt over hele landet, men en nyligt vedtaget strukturændring betyder, at der i fremtiden kun skal være to områdekontorer – et i Aarhusområdet og et i Københavnsområdet – dermed betyder det også, at Kriminalforsorgens områdekontor i Hobro kommer til at lukke. Den forestående lukning af Kriminalforsorgen i Hobro bliver tirsdag bekræftet af presseafdelingen i Kriminalforsorgen. - Der er ikke lagt op til, at medarbejderne i områdekontoret i Hobro skal afskediges. Der er brug for at styrke kriminalforsorgens institutioner, så vores personale får mere tid til kerneopgaven. Derfor er det besluttet at ændre områdestrukturen, så der fremover er to større områder i stedet for de nuværende fire. Der er et stort behov for at kunne aflaste de medarbejdere og ledere, der i det daglige løfter kerneopgaven ude på institutionerne, skriver Kriminalforsorgen i et skriftlig svar til TV2 Nord. 70 medarbejdere flyttes Kriminalforsorgen i Hobro beskæftiger omkring 70 medarbejdere og i forbindelse med den nye struktur bliver de fordelt ud i Kriminalforsorgens institutioner og i et af de nye områdekontorer. - Med den nye struktur styrkes kriminalforsorgens institutioner ved at tilføre 60-70 årsværk, der flyttes fra enheder i områdekontorerne og i direktoratet og ud i hele landet. Foruden at flytte ressourcer til institutioner i hele landet, herunder i yderområderne, vil områdekontorernes medarbejdere i endnu videre udstrækning end i dag arbejde fra institutionerne, så der samlet er betydeligt flere medarbejderressourcer og kompetencer til stede på institutionerne, lyder det videre i det skriftlige svar fra Kriminalforsorgen. Det er endnu ikke sikkert, hvornår Kriminalforsorgen i Hobro kommer til at lukke, og Kriminalforsorgen kan heller ikke på nuværende tidspunkt helt afvise, at der fortsat kan komme til at være en lille afdeling i Hobro. - I Vestdanmark placeres områdekontoret i Aarhusområdet. Selvom områdekontorerne lukker i Hobro og Kolding vil der fortsat være aktiviteter for kriminalforsorgen i byerne, såsom arrester og transportenheder, slutter Kriminalforsorgen i sit skriftlige svar til TV2 Nord.

Referat:
Kriminalforsorgens områdekontor i Hobro lukker i forbindelse med en større omstrukturering.